FI Euroopan unionin virallinen lehti C 110/13

Ilmoitus Kiinan kansantasavallasta peräisin olevan kaliumpermanganaatin tuonnissa voimassa olevista polkumyynnin vastaisista toimenpiteistä

(2005/C 110/04)

Komissio julkaisi elokuussa 2004 ilmoituksen (1), jolla asianomaisille osapuolille tiedotettiin kaliumpermanganaattia yhteisössä valmistavan tuotannonalan viimeaikaisesta kehityksestä, jäljempänä ’ilmoitus’. Ilmoituksen julkaisemisen johdosta alan kehitystä on selvitetty ja tehty seuraavat päätelmät.

A. MENETTELY

1. Tarkasteltavana oleva tuote ja voimassa olevat toimenpiteet

Tarkasteltava tuote on Kiinan kansantasavallasta, jäljempänä ’Kiina’, peräisin oleva kaliumpermanganaatti (kemiallinen kaava KMnO4), joka luokitellaan yleensä CN-koodiin 2841 61 00. Kyseinen CN-koodi on ainoastaan ohjeellinen.

Tällä hetkellä voimassa oleva toimenpide on neuvoston asetuksella (EY) N:o 299/2001 (2) käyttöön otettu lopullinen polkumyyntitulli.

2. Ilmoituksen tarkoitus

Ilmoituksella asianomaisia osapuolia pyydettiin esittämään huomautuksia yhteisön tuotannonalan väitetyistä muutoksista, erityisesti kaliumpermanganaatin ainoan tuottajan toiminnan loppumisesta ja siitä, että yhteisön uusissa jäsenvaltioissa toimii mahdollisesti vähintään yksi kaliumpermanganaatin tuottaja.

Komissio lähetti ilmoituksen Kiinan viranomaisille, maassa toimiville tuottajille/viejille, yhteisössä toimiville tuojille ja tiedossa olevien yhteisön tuottajien järjestölle, jotta nämä voisivat esittää huomautuksia ja toimittaa tietoja alan edellä mainitun kehityksen selvittämistä varten.

3. Kyselylomakkeet

Kyselylomake lähetettiin kahdelle tiedossa olevalla yhteisön tuottajalle. Muita asianomaisia osapuolia kehotettiin ilmoittautumaan sekä toimittamaan komissiolle tietoja yhteisön tuotannonalan olemassaolosta ja asiaa tukeva näyttö asetetussa määräajassa. Kaikille osapuolille ilmoitettiin, että yhteistyöstä kieltäytyminen voi johtaa perusasetuksen 18 artiklan soveltamiseen ja päätelmien tekemiseen käytettävissä olevien tietojen perusteella.

Komissio sai vastaukset seuraavilta asianomaisilta osapuolilta:

Yhteisön tuottajat

— Carus Nalόn S.L., Oviedo, Espanja,

— Spolek pro chemickou a hutní výrobu a.s., Ústí nad Labem, Tšekki;

Vientiä harjoittava tuottaja

— Universal Chemicals & Industries Pvt. Ltd., Mumbai, Intia;

Tuojat

— Przedsiebiorstwo Przemyslowo Handlowe ”STANDARD” Sp. z o.o., Lublin, Puola,

— DECA-CHIMIE S.A., Lyon, Ranska.

4. Selvitysjakso

Kehitystä selvitettiin 1 päivän heinäkuuta 2003 ja 30 päivän kesäkuuta 2004 väliseltä ajalta, jäljempänä ’selvitysjakso’. Tietoja kerättiin vuodesta 2001 selvitysjakson loppuun sen selvittämiseksi, oliko yhteisössä ollut kaliumpermanganaatin tuotannonala vai ei.

B. PÄÄTELMÄT

1. Tuotanto Espanjassa

Espanjalainen kaliumpermanganaatin tuottaja Carus Nalόn S.L., jäljempänä 'Carus', joka oli voimassa olevien toimenpiteiden käyttöönoton aikaan ainoa kaliumpermanganaatin tuottaja, teki yhteistyötä. Kaliumpermanganaattia valmistava yhdysvaltalainen yritys Carus Chemical Company osti kyseisen yrityksen Industrial Química del Nalónilta elokuussa 2000. Carus on ilmoittanut komissiolle, että sen tuotanto Espanjassa on keskeytetty väliaikaisesti ja että se aikoo käynnistää tuotannon uudelleen. Carus ei kuitenkaan ilmoittanut, milloin tuotantoa on tarkoitus jatkaa. Se totesi, että tuotannon jatkaminen edellyttäisi kuuden kuukauden valmisteluja. Yritys väitti, että se olisi katsottava yhteisön tuottajaksi. Todisteeksi sitoutumisestaan tuotannon jatkamiseen piakkoin se toimitti tietoja kaliumpermanganaatin tuotantolaitosten ylläpidosta sille aiheutuvista kustannuksista.

Sen tosiasian, että yritykselle on aiheutunut selvitysjaksolla joitakin kustannuksia, katsotaan voivan olla osoitus siitä, että se halusi säilyttää tuotantolaitokset, jotta tuotantoa olisi mahdollista jatkaa, jos myöhemmin niin päätettäisiin. Koska selvitysjaksolla tuotantotoimintaa ei kuitenkaan ollut, on pääteltävä, ettei yritystä voida pitää yhteisön tuottajana.

2. Tuotanto Tšekissä

Ainoa toinen tiedossa oleva kaliumpermanganaatin tuottaja yhteisössä on Spolek pro chemickou a hutní výrobu a.s., jäljempänä ’Spolchemie’. Kyseinen yritys valmisti selvitysjaksolla merkittävän määrän (3) kaliumpermanganaattia eli koko yhteisössä tuotetun määrän. Todettiin, että Spolchemien tuotantomäärä selvitysjaksolla oli suurempi kuin yhteisön tuotanto voimassa olevien toimenpiteiden käyttöönottoon vuonna 2001 johtaneen tutkimuksen kohteena olleella ajanjaksolla. Lisäksi tuotantomäärä selvitysjaksolla oli suurempi kuin yhteisön tuotanto kalenterivuonna 2002, mikä on viimeisin selvitysjaksoa edeltävä ajanjakso, jolloin Carus vielä valmisti kaliumpermanganaattia.

Edellä esitetyn perusteella Spolchemien katsotaan olevan ainoa yhteisössä jäljellä oleva kaliumpermanganaatin tuottaja.

3. Muiden asianomaisten osapuolten esittämät huomautukset

Yhteistyössä toiminut intialainen tuottaja ja kaksi yhteistyössä toiminutta tuojaa toimittivat lisätietoja yhteisön markkinatilanteesta. Kyseiset kaksi tuojaa ilmaisivat huolensa siitä, että voimassa olevat toimenpiteet saattavat suojella myös sitä kaliumpermanganaatin yhdysvaltalaistuottajaa, joka osti espanjalaiset tuotantolaitokset ja sittemmin lopetti tuotannon Espanjassa. Ne eivät kuitenkaan esittäneet sellaisia tosiasioita, joiden perusteella Spolchemie-yritystä ei pitäisi lukea yhteisön tuottajaksi.

C. PÄÄTELMÄT

Edellä esitetyn perusteella päätellään, että Spolchemie olisi katsottava yhteisön ainoaksi tuottajaksi. Yritys on ilmoittanut kannattavansa voimassa olevia polkumyynnin vastaisia toimenpiteitä. Tästä syystä sen voidaan katsoa muodostavan yhteisön tuotannonalan.

Näin ollen voidaan päätellä, että yhteisön tuotannonala on edelleen olemassa ja että ei ole mitään syytä kumota voimassa olevia toimenpiteitä.

(1) EUVL C 209, 19.8.2004, s. 2.

(2) EYVL L 44, 15.2.2001, s. 4, asetus sellaisena kuin se on viimeksi muutettuna neuvoston asetuksella (EY) N:o 152/2003 (EYVL L 25, 30.1.2003, s. 21).

(3) Todellista määrää ei luottamuksellisuussyistä anneta.